У Вікіпедыі ёсць артыкулы пра іншых асоб з прозвішчам Бондарава.

**Вольга Славаміраўна Бондарава** (у дзявоцтве **Каранкевіч**, руск.: Ольга Славомировна Бондарева; нар. 20 кастрычніка 1982, в. Чарлёнка, Гродзенская вобласць) — прарэжымная і прарасійская актывістка з Гродна. Стала вядомай падчас паслявыбарчых пратэстаў у Беларусі 2020 года. Вядзе Telegram-канал «Бондарева. БЕЗ КУПЮР», агрэгатар прапагандысцкай інфармацыі і ўласных меркаванняў. Праз канал збірае подпісы аднадумцаў у падтрымку сваіх зваротаў. Выказванні Бондаравай і яе звароты рэгулярна становяцца прычынай спынення мерапрыемстваў, скасавання ініцыятыў і кантрактаў. СМІ называюць Бондараву «галоўнай даносчыцай краіны».

Біяграфія
---------

Нарадзілася 20 кастрычніка 1982 года ў в. Чарлёнка. Імаверна, выхоўвалася без бацькі, пра гэта гаварылі прысутныя падчас аднаго з судовых пасяджэнняў.

Большасць часу нідзе афіцыйна не працавала. У 2018 годзе непрацяглы час была на невядомай пасадзе ў штаце кампаніі «Чысты свет плюс». Астатні час Бондарава ў дзяржаўных базах даных, паводле інфармацыі «Кіберпартызан», пазначана як «беспрацоўная».

Прыцягвалася да адміністрацыйнай і крымінальнай адказнасці за кантрабанду цыгарэт у Польшчу.

Не пазней за 2021 год уступіла ў Камуністычную партыю Беларусі. На старонках партыйнай газеты «Коммунист Беларуси» Бондараву называлі спецыялістам аддзела гістарычнага аналізу Цэнтра вывучэння перспектыў інтэграцыі ЕАЭС (2021), выканаўцай абавязкаў сакратара па агульных пытаннях Мінскага гаркама КПБ і адказным сакратаром рэдакцыі (2023). У красавіку 2023 года была ўзнагароджана медалём ЦК КПБ.

У 2022 годзе паступіла ў Беларускі дзяржаўны педагагічны ўніверсітэт імя Максіма Танка. Вучыцца на бюджэце на дзённым аддзяленні філалагічнага факультэта, спецыяльнасць — «Беларуская мова і літаратура».

Станам на красавік 2023 года разведзена. Мае дачку. Былы муж працаваў дальнабойшчыкам у Германіі, таксама падтрымліваў Лукашэнку, праз што меў праблемы з калегамі-беларусамі.

Грамадская актыўнасць
---------------------

### Пратэсты 2020 года ў Беларусі

У 2020 годзе ў самы разгар масавых акцый пратэсту Вольга Бондарава разам з былым супрацоўнікам спецслужбаў Дзмітрыем Беляковым заснавала ініцыятыву «Інфаспецназ Беларусь», якая супрацьстаяла інфармацыі з незалежных каналаў.

Праводзіла акцыю «Антывандал», узгодненую з «органамі правапарадку». Сутнасць акцыі, па словах Вольгі, «у ліквідацыі сімволікі дэструктыўнага зместу, якая нясе антыдзяржаўны сэнс». У практыцы гэта азначала, што Бондарава з аднадумцамі зрэзвала бел-чырвона-белыя стужкі і зафарбоўвала бел-чырвона-белую сімволіку на вуліцах Гродна. Гэта стала прычынай некалькіх канфліктаў з прыхільнікамі перамен, што вылілася ў шэраг судовых працэсаў.

Уступіла ў Саюз блогераў Беларусі, з якога яе выключылі ў ліпені 2021 года за «парушэнне прафесійнай этыкі».

### Пацярпелая ў судах

Вольга праходзіла пацярпелай па справе Васіля Пільца, якога абвінавацілі ў хуліганстве і асудзілі на «хімію». 14 снежня 2020 года на вул. Агінскага ў Гродне Пілец быццам бы «схапіў яе за шыю левай рукой, здушваючы, прыцягнуў да сябе, затым заціснуў, здушваючы шыю, паміж плячом і перадплеччам правай рукі, тым самым прычыніў фізічны боль і маральныя пакуты». Па словах Вольгі, яна адчула пачуццё знявагі, страх за сваё жыццё і здароўе.

Васіль Пілец казаў, што выйшаў на шпацыр з сынам і з сабакам. Сабака пацягнула дзіця, тое ўпала на пешаходную дарожку і запэцкалася ў фарбе, якой карысталася Бондарава для замалёўвання надпісаў, што ёй не падабаліся. Пілец зрабіў Бондаравай заўвагу, а тая пачала здымаць яго на мабільны тэлефон.

З гэтага пачаўся канфлікт, які скончыўся ў судзе, дзе Бондарава спагнала з Пільца матэрыяльную кампенсацыю маральных пакут — 1000 рублёў. 12 лютага 2021 года суд Кастрычніцкага раёна Гродна прысудзіў Васілю Пільцу год «хатняй хіміі» па ч. 1 арт. 339 КК «Хуліганства». Пазней Гродзенскі абласны суд замяніў «хатнюю хімію» на рэальную.

Па тым жа артыкуле з удзелам Бондаравай асудзілі на паўтара года калоніі Вадзіма Плаўскага. У мясцовым скверы ён развешваў белыя стужкі, калі да яго падышла Бондарава і пачала здымаць на тэлефон. Адбыўся канфлікт, у выніку якога мужчыну асудзілі. Плаўскі адбываў тэрмін у ПК № 15 і 17 студзеня 2022 года выйшаў на волю.

Вольга Бондарава фігуравала таксама ў справе аб «штрафе за гноміка» — звярнулася ў міліцыю па факце «пратэстнага дэкору» ў кватэры сваёй былой аднакласніцы.

### Актывісцкая дзейнасць пасля заканчэння вулічных пратэстаў

У Вольгі сваё бачанне свету: яна змагаецца супраць беларускасці, у якой бачыць уцісканне рускамоўных у Беларусі, а таксама супраць заходняй моды і праяў заходняга ладу жыцця. Таксама хвалюецца за разбэшчванне моладзі.

#### Змаганне з заходнім уплывам

Дзякуючы актыўнасці Бондаравай у Беларусі ў 2022 годзе забаранілі святкаваць Хэлоўін.

Па яе ініцыятыве ў снежні 2022 — студзені 2023 у Гродне адмянілі паказы навагодняга дзіцячага спектакля «Монстры на навагодніх канікулах».

З яе падачы з дзяржаўнага тэлебачання знялі сацыяльную рэкламу супраць гвалту над дзецьмі, якую спансіравала амерыканская арганізацыя USAID. Пасля скаргаў Бондаравай КДК пачаў правяраць пункты продажу цацкі «Хагі-Вагі», якую яна называла праявай сатанізму. Таксама скардзілася на кандытарскую, якая прадавала пірожныя ў форме мужчынскіх і жаночых палавых органаў.

Знайшла ў рэкламе бонсцікаў ад «Еўраопта» прапаганду ЛГБТ. Пазней палічыла такой самай прапагандай выяву блогера Дзім Дзімыча ў іншай рэкламе «Еўраопта». У выніку сетка прыбрала рэкламы, якія не спадабаліся Бондаравай.

#### Змаганне супраць беларускасці

Менавіта Бондарава данесла на выстаўлены ў прасторы «Цэнтр гарадскога жыцця» ў Гродне партрэт беларускага антысавецкага партызана Яўгена Жыхара аўтарства Алеся Пушкіна. Пасля гэтага генпракуратура распачала крымінальную справу за «*рэабілітацыю і апраўданне нацызму*». Прастору ліквідавалі, а мастака Алеся Пушкіна асудзілі на пяць гадоў пазбаўлення волі. У ліпені 2023 года ён памёр у зняволенні.

Праз яе звароты бібліятэка ў Астраўцы не атрымала імя Адама Мальдзіса, як было запланавана. Бондарава назвала дзеяча «прапольскім калабарантам».

Дзякуючы ёй са школьнай праграмы па літаратуры выключылі творы Артура Вольскага і Уладзіміра Ягоўдзіка.

Дабівалася зносу помніка Ларысе Геніюш у Зэльве на тэрыторыі царквы Святой Жываначальнай Тройцы. Пасля ён проста знік.

Імаверна, датычная да знікнення памятнай шыльды ў гонар паўстанцаў 1863—1864 гадоў, у 1990-х гадах усталяванай на сцяне гродзенскага чыгуначнага вакзала. 

Прымусіла гродзенскія ўлады прыбраць са спісу знакавых для горада персон на сайце гарадской бібліятэкі нацыянальных герояў Кастуся Каліноўскага і Тадэвуша Касцюшку.

### Канфлікты з уладамі

У ліпені 2023 года заявіла, што кіраўнік упраўлення ўнутраных спраў Гродзенскага аблвыканкама Дзмітрый Разянкоў высунуў супраць яе галаслоўныя абвінавачанні, і запатрабавала прад’явіць ёй афіцыйныя абвінавачанні.

«*Мне стала вядома пра тое, што вы асмеліліся распаўсюджваць пра мяне не адпаведныя рэчаіснасці звесткі, што нібыта я з’яўляюся „другім Ціханоўскім", абражаю Ю. Х. Караева і У. С. Караніка, што праз такіх, як я, адбыўся дзяржпераварот*», — напісала Бондарава.

Праз тыдзень яна запісала відэа з выбачэннямі за свае словы.

«Спрыяе распальванню варожасці і нянавісці», — напісала яна ў заяве ў Генпракуратуру на дэпутата Ігара Марзалюка. Прычынай стаў выступ дэпутата на тэлеканале СТБ, дзе ён выказаўся за пазітыўную дыскрымінацыю беларускай мовы — своеасаблівыя льготы для беларускамоўных.

Шмат прэтэнзій да Бондаравай мае старшыня гродзенскай абласной арганізацыі «Белая Русь» Святлана Вараніца, якая абуралася, што на экскурсію ў Брэсцкую крэпасць прапагандыстка прыехала з «голай філейнай часткай».

### Вайна ва Украіне

З пачаткам поўнамаштабнага расійскага ўварвання ва Украіну Бондарава перайменавала канал з ужываннем лацінскіх літар Z і V, сімваламі падтрымкі расійскай агрэсіі, і ён называўся «БондареVа. БеZ купюр». Распаўсюджвала праз канал рэпосты расійскага прапагандысцкага кантэнту.

Крыніцы
-------

1. 1 2  41-гадовая даносчыца Бондарава расказала пра свой легальны вопыт працы — агулам два гады за жыццё  (бел.). *Наша Ніва*. Праверана 5 лютага 2024.
2. 1 2 3  Как гродненская контрабандистка стала самой известной доносчицей страны. Рассказываем историю Ольги Бондаревой (руск.). *Зеркало* (17 студзеня 2023). Праверана 18 жніўня 2023.
3. 1 2  *HL*. Активистка "ИнфоСпецНаз" Ольга Бондарева взыскала с политзаключенного 1000 рублей за моральные страдания  (бел.). *Hrodna.life* (2 ліпеня 2021). Праверана 18 жніўня 2023.
4. 1 2 3 4 5  «Галоўная даносчыца Беларусі». Хто такая Вольга Бондарава, якая змагаецца з Геніюш, Марзалюком і «Хагі-Вагі»  (бел.). *Радыё Свабода* (28 красавіка 2023). Праверана 18 жніўня 2023.
5. 1 2 3  "Пацярпелыя выконвалі свой дзяржаўны доўг па зафарбоўванню незарэгістраванай сімволікі". Прысуд Васілю Пільцу  (бел.). *spring96.org* (12 лютага 2021). Праверана 18 жніўня 2023.
6. ↑  *Ольга Бондарева* Вражеская пропаганда от Геббельса до наших дней // *Коммунист Беларуси*. — 21 мая 2021. — № 21 (1273). — С. 5.
7. ↑  *Ольга Бондарева* Беларусь нуждается в законодательной защите от ЛГБТ-пропаганды // *Коммунист Беларуси,*. — 4 августа 2021. — № 31 (1387). — С. 4.
8. ↑  *Плавинский Александр*. 21 апреля 2023 года в Минске прошел внеочередной XIV (XLVI) Съезд Коммунистической партии Беларуси | ВКонтакте **(нявызн.)**. *m.vk.com*. Праверана 18 жніўня 2023.
9. ↑  Пад абцасам: як гарадзенская інфаспецназаўка стала гаспадыняй цэлага рэгіёну **(нявызн.)**. *belsat.eu*. Праверана 18 жніўня 2023.
10. ↑  Право имеют **(нявызн.)**. *Telegram*. Праверана 18 жніўня 2023.
11. ↑  Вадзім Плаўскі — Палітычныя вязні ў Беларусі **(нявызн.)**. *prisoners.spring96.org*. Праверана 18 жніўня 2023.
12. ↑  Гном са сцяжком правёў адзіночны пікет на падваконніку. Цяпер яго ўладальніка судзяць  (бел.). *Hrodna.life* (18 жніўня 2023). Праверана 18 жніўня 2023.
13. ↑  У Беларусі забаранілі святкаваць Хэлоўін. Плануюць «культурнае імпартазамяшчэнне» (руск.). *VK*. Праверана 18 жніўня 2023.
14. ↑  *vasia11*. Бондарава хоча сцерці памяць пра Каліноўскі і Касцюшку і ваюе з «Еўраоптам»  (бел.). *Hrodna.life* (24 ліпеня 2023). Праверана 18 жніўня 2023.
15. ↑  *antonio*. Бондарава дамаглася, каб "Еўраопт" змяніў сваю рэкламу. Але на гэтым яна не спыняецца (абноўлена)  (бел.). *Hrodna.life* (26 ліпеня 2023). Праверана 18 жніўня 2023.
16. ↑  *К, А.*. У Гродне пачаўся суд над установай "Цэнтр гарадскога жыцця". Яе хочуць ліквідаваць  (бел.). *Hrodna.life* (20 красавіка 2021). Праверана 18 жніўня 2023.
17. ↑  Художника Алеся Пушкина приговорили к 5 годам лишения свободы **(нявызн.)**. *belsat.eu*. Праверана 18 жніўня 2023.
18. ↑  В Беларуси умер художник и политзаключенный Алесь Пушкин – DW – 11.07.2023 (руск.). *dw.com*. Праверана 18 жніўня 2023.
19. ↑  *Boradyn, Władysław*. Бібліятэка ў Астраўцы ня будзе насіць імя Адама Мальдзіса. Яго назвалi «прапольскiм калабарантам»  (бел.). *Wb24.org - Wirtualna Białoruś* (2 жніўня 2022). Праверана 18 жніўня 2023.
20. ↑  У Гродне знік памятны знак паўстанцам 1863 года - Беларуская Служба - polskieradio.pl(нявызн.). *polskieradio.pl*. Праверана 18 жніўня 2023.
21. ↑  *antonio*. Бондарава ўступіла ў канфлікт з галоўным міліцыянтам Гродзеншчыны: кажа, што адчувае "іспанскі сорам" за сілавікоў  (бел.). *Hrodna.life* (16 чэрвеня 2023). Праверана 18 жніўня 2023.
22. ↑  *vasia11*. Бондарава запісала "пакаяннае" відэа з самой сабой. Навошта?  (бел.). *Hrodna.life* (21 чэрвеня 2023). Праверана 18 жніўня 2023.